

LIETUVOS RESPUBLIKOS VIDAUS REIKALŲ MINISTERIJA

|  |
| --- |
| Biudžetinė įstaiga, Šventaragio g. 2, LT-01510 Vilnius,tel.: (8 5) 271 7154 / 271 7178, faks. (8 5) 271 8551, el. p. bendrasisd@vrm.lt. Duomenys kaupiami ir saugomi Juridinių asmenų registre, kodas 188601464 |

|  |  |  |  |  |
| --- | --- | --- | --- | --- |
| Lietuvos teisėsaugos pareigūnų federacijaiKopijosFinansinių nusikaltimų tyrimo tarnybai prie VRM,Policijos departamentui prie VRM,Priešgaisrinės apsaugos ir gelbėjimo departamentui prie VRM,Vadovybės apsaugos departamentui prie VRM,Valstybės sienos apsaugos tarnybai prie VRM,Viešojo saugumo tarnybai prie VRM |  |  | 2019-02-Į 2019-02-13 | Nr. 1D- (27)Nr. 4-073 |

**DĖL ligos išmokos mokėjimo vidaus tarnybos sistemos pareigūnams**

Vidaus reikalų ministerijoje (toliau – VRM) gautas ir pagal kompetenciją išnagrinėtas Lietuvos teisėsaugos pareigūnų federacijos raštas Nr. 4-073 (toliau – LTPF raštas), kuriame pateikiama informacija, kad kai kuriose vidaus reikalų ministro valdymo srities statutinėse įstaigose nesilaikoma Ligos ir motinystės socialinio draudimo išmokų nuostatų, patvirtintų Lietuvos Respublikos Vyriausybės 2001 m. sausio 25 d. nutarimu Nr. 86, 33 punkto, pagal kurį *asmenims, nurodytiems Valstybinio socialinio draudimo įstatymo 4 straipsnio 1–4 dalyse (turintiems darbo ar tarnybos santykius asmenims), tapusiems laikinai nedarbingiems Įstatymo 5 straipsnio 2 dalies 1, 3 ir 4 punktuose nurodytais atvejais, ligos išmoką 2 pirmąsias kalendorines nedarbingumo dienas, sutampančias su darbuotojo darbo (tarnybos) grafiku, moka darbdavys. Jeigu darbuotojas dirba keliose darbovietėse, už 2 pirmąsias kalendorines nedarbingumo dienas moka kiekvienas darbdavys*.

LTPF rašte nurodyta, kad minėtos nuostatos nevykdymą statutinės įstaigos motyvuoja tuo, kad yra laikomasi VRM rekomendacijų.

Pažymėtina, kad VRM rekomendacijų tikslas – paaiškinti praktinio pobūdžio problemas ir klausimus, kylančius taikant Vidaus tarnybos statutą ir įgyvendinamuosius teisės aktus, o ne pakeisti teisinį reguliavimą.

Atkreiptinas dėmesys, kad VRM interneto svetainėje pateiktose Rekomendacijose dėl suminės darbo laiko apskaitos taikymo vidaus reikalų statutinėse įstaigose (10 punkte) nurodyta, kad *mokant darbuotojui* ***ligos išmoką*** *už dvi pirmąsias kalendorines nedarbingumo dienas, darbuotojui turėtų būti* ***mokama pagal darbo grafike nustatytą darbo laiką***. Šiose rekomendacijose pateikiamas paaiškinimas ir dėl pareigūno darbo laiko normos perskaičiavimo dėl jo laikinojo nedarbingumo.

VRM 2019 m. vasario 2 d. rašte Nr. 1D-638 „Dėl Lietuvos Respublikos vidaus tarnybos statuto nuostatų taikymo kasmetinių atostogų klausimais“ yra pateikiamos tik rekomendacijos dėl kasmetinių atostogų suteikimo pamainomis dirbantiems vidaus tarnybos sistemos pareigūnams (toliau – pareigūnai), kuriems taikoma suminė darbo laiko apskaita, vadovaujantis 2019 m. sausio 1 d. įsigaliojusiu Lietuvos Respublikos vidaus tarnybos statutu. Pažymėtina, kad nurodytame VRM rašte neteikiama nuomonė dėl ligos išmokos mokėjimo pareigūnams už 2 pirmąsias kalendorines laikinojo nedarbingumo dienas. Apmokėjimas už kasmetines atostogas reguliuojamas kitais teisės aktais nei ligos išmokos mokėjimas ir skiriasi nuo ligos išmokos mokėjimo.

Lietuvos Respublikos valstybinio socialinio drausimo įstatymo 4 straipsnio 4 dalyje nustatyta, kad *vidaus tarnybos sistemos pareigūnai draudžiami pensijų, ligos, motinystės, nedarbo, nelaimingų atsitikimų darbe ir profesinių ligų socialiniu draudimu*. Lietuvos Respublikos ligos ir motinystės socialinio drausimo įstatymo 14 straipsnio 8 dalyje nustatyta, kad *ligos išmoka apskaičiuojama ir mokama Ligos ir motinystės socialinio draudimo išmokų nuostatuose nustatyta tvarka*.

Taigi, ligos išmokos mokėjimą visiems dirbantiesiems (įskaitant ir pareigūnus) už 2 pirmąsias kalendorines dienas nustato **Ligos ir motinystės socialinio draudimo išmokų nuostatai** (33 punktas), kurių privalo laikytis ir statutinės įstaigos, mokėdamos ligos išmoką pareigūnams, o šio reikalavimo nevykdymas yra ne tik pirmiau nurodyto teisės akto, bet ir pareigūno teisės į ligos išmoką pažeidimas.

Atsižvelgdami į tai, kas išdėstyta, informuojame, kad jeigu centrinėje statutinėje įstaigoje ar pavaldžiose įstaigose buvo nemokėta ligos išmoka pareigūnams už 2 pirmąsias laikinojo nedarbingumo dienas, kurios pagal pareigūno darbo grafiką buvo darbo dienos (arba bent viena iš jų buvo darbo diena), vadovaujantis Ligos ir motinystės socialinio draudimo išmokų nuostatų 33 punktu ir Lietuvos Respublikos darbo kodekso 147 straipsnio 1 dalimi, nesumokėta ligos išmoka pareigūnams privalo būti nedelsiant sumokėta, įskaitant delspinigius už kiekvieną pavėluotą dieną, kurių dydis nustatytas Lietuvos Respublikos socialinės apsaugos ir darbo ministro 2018 m. sausio 19 d. įsakymu Nr. A1-31 „Dėl delspinigių dydžio, kai darbo santykiams nepasibaigus dėl darbdavio kaltės pavėluotai išmokamas darbo užmokestis ar kitos su darbo santykiais susijusios išmokos, patvirtinimo“.

|  |  |
| --- | --- |
| Vidaus reikalų viceministras | Česlovas Mulma |

Inga Prialgauskienė, tel. (8 5) 271 8233, el. p. inga.prialgauskiene@vrm.lt